
Európsky parlament,
–	so zreteľom na Zmluvu o fungovaní Európskej únie, najmä na jej články 6 a 165, v ktorých sa vymedzujú právomoci a činnosť Únie v oblasti športu, a najmä podpora európskych záležitostí týkajúcich sa športu, pričom sa zohľadňuje osobitná povaha športu, jeho štruktúry založené na dobrovoľnosti a jeho spoločenská a vzdelávacia úloha, a na jej články 26 a 114, v ktorých sa vymedzujú právomoci Únie s ohľadom na jej vnútorný trh,
–	so zreteľom na nariadenie Európskeho parlamentu a Rady (EÚ) 2021/817 z 20. mája 2021, ktorým sa zriaďuje Erasmus+: program Únie pre vzdelávanie a odbornú prípravu, mládež a šport a ktorým sa zrušuje nariadenie (EÚ) č. 1288/2013[footnoteRef:1], a najmä na jeho kapitolu IV o športe, [1:  	Ú. v. EÚ L 189, 28.5.2021, s. 1, ELI: http://data.europa.eu/eli/reg/2021/817/oj.] 

–	so zreteľom na oznámenie Komisie z 11. júla 2007 s názvom Biela kniha o športe (COM(2007)0391),
–	so zreteľom na oznámenie Komisie z 18. januára 2011 s názvom Rozvíjanie európskeho rozmeru v športe (COM(2011)0012),
–	so zreteľom na svoje uznesenie z 2. februára 2012 o európskom rozmere v športe[footnoteRef:2], [2:  	Ú. v. EÚ C 239 E, 20.8.2013, s. 46.] 

–	so zreteľom na svoje uznesenie zo 14. marca 2013 o ovplyvňovaní výsledkov zápasov a korupcii v športe[footnoteRef:3], [3:  	Ú. v. EÚ C 36, 29.1.2016, s. 137.] 

–	so zreteľom na svoje uznesenie z 2. februára 2017 o integrovanom prístupe k politike v oblasti športu: dobrá správa, dostupnosť a čestnosť[footnoteRef:4], [4:  	Ú. v. EÚ C 252, 18.7.2018, s. 2.] 

–	so zreteľom na svoje uznesenie z 19. mája 2021 s odporúčaniami pre Komisiu o problémoch organizátorov športových podujatí v digitálnom prostredí[footnoteRef:5], [5:  	Ú. v. EÚ C 15, 12.1.2022, s. 18.] 

–	so zreteľom na svoje uznesenie z 23. novembra 2021 o politike EÚ v oblasti športu: hodnotenie a ďalší možný postup[footnoteRef:6], [6:  	Ú. v. EÚ C 224, 8.6.2022, s. 2.] 

–	so zreteľom na štúdiu, ktorú si vyžiadal Výbor pre kultúru a vzdelávanie s názvom Politika EÚ v oblasti športu: hodnotenie a ďalší možný postup a ktorú v júni 2021 uverejnilo generálne riaditeľstvo pre vnútorné politiky[footnoteRef:7], [7:  	Štúdia – EU sports policy: assessment and possible ways forward, Európsky parlament, generálne riaditeľstvo pre vnútorné politiky, tematická sekcia pre štrukturálne politiky a politiky súdržnosti, jún 2021.] 

–	so zreteľom na štúdiu Komisie s názvom Štúdia o európskom modeli športu, ktorá bola uverejnená v apríli 2022[footnoteRef:8], [8:  	Európska komisia: Európska komisia, Generálne riaditeľstvo pre vzdelávanie, mládež, šport a kultúru, Sennett, J., Le Gall, A., Kelly, G., Cottrill, R. a kol., Study on the European sport model – A Report to the European Commission (Štúdia o európskom modeli športu – správa pre Európsku komisiu), Úrad pre vydávanie publikácií Európskej únie, 2022, https://data.europa.eu/doi/10.2766/28433.] 

–	so zreteľom na uznesenie Rady a zástupcov vlád členských štátov zasadajúcich v Rade z 3. júna 2024 o pracovnom pláne Európskej únie pre šport (1. júl 2024 – 31. december 2027)[footnoteRef:9], [9:  	Ú. v. EÚ C, C/2024/3527, 3.6.2024, ELI: http://data.europa.eu/eli/C/2024/3527/oj.] 

–	so zreteľom na správu Komisie zo 14. februára 2024 o vykonávaní a význame pracovného plánu Európskej únie pre šport na roky 2021 – 2024 a o odporúčaní o podpore zdraviu prospešných pohybových aktivít vo všetkých sektoroch (COM(2024)0073),
–	so zreteľom na Dohovor Rady Európy o manipulácii športových súťaží (Macolinský dohovor), ktorý bol podpísaný 18. septembra 2014,
–	so zreteľom na revidovanú Európsku chartu športu, ktorú prijala Rada Európy 13. októbra 2021,
–	so zreteľom na Medzinárodnú chartu telesnej výchovy, pohybovej aktivity a športu Organizácie Spojených národov pre vzdelávanie, vedu a kultúru (UNESCO) z roku 2015,
–	so zreteľom na nedávne rozsudky Súdneho dvora EÚ týkajúce sa športu vrátane vecí C-124/21 P, International Skating Union/Komisia[footnoteRef:10], C-680/21, Royal Antwerp Football Club/Union royale belge des sociétés de football association[footnoteRef:11], C-333/21, European Superleague Company/FIFA a UEFA[footnoteRef:12] a C-650/22, FIFA/BZ[footnoteRef:13], [10:  	Rozsudok Súdneho dvora z 21. decembra 2023, International Skating Union/European Commission, C-124/21 P, ECLI:EU:C:2023:1012.]  [11:  	Rozsudok Súdneho dvora z 21. decembra 2023, UL and SA Royal Antwerp Football Club/Union royale belge des sociétés de football association ASBL, C-680/21, ECLI:EU:C:2023:1010.]  [12:  	Rozsudok Súdneho dvora z 21. decembra 2023, European Superleague Company, SL/Fédération internationale de football association (FIFA) a Union of European Football Associations (UEFA), C-333/21, ECLI:EU:C:2023:1011.]  [13:  	Rozsudok Súdneho dvora zo 4. októbra 2024, Fédération internationale de football association (FIFA)/BZ, C‑650/22, ECLI:EU:C:2024:824.] 

–	so zreteľom na uznesenie Rady a zástupcov vlád členských štátov zasadajúcich v Rade z 12. decembra 2021 o kľúčových prvkoch európskeho modelu športu[footnoteRef:14], [14:  	Ú. v. EÚ C 501, 13.12.2021, s. 1.] 

–	so zreteľom na článok 55 rokovacieho poriadku,
–	so zreteľom na správu Výboru pre kultúru a vzdelávanie (A10-0157/2025),
A.	keďže šport je európsky kolektívny statok a čoraz cennejšie európske aktívum zo sociálneho, z hospodárskeho, politického a kultúrneho hľadiska;
B.	keďže šport a fyzická aktivita zohrávajú dôležitú úlohu v živote ľudí tým, že spájajú komunity a ľudí a zlepšujú zdravie a pohodu;
C.	keďže šport a fyzická aktivita sú hybnou silou integrácie a začlenenia a ponúkajú pocit spolupatričnosti, najmä osobám s nedostatkom príležitostí;
D.	keďže šport a fyzická aktivita zohrávajú významnú úlohu pri podpore hodnôt EÚ, ako je demokracia, rešpekt, solidarita, rozmanitosť a rovnosť;
E.	keďže európsky model športu sa opiera o kľúčové prvky, ako je zásada solidarity, udržateľnosti, integrity, inkluzívnosti, športových zásluh, teritoriality a otvorenosti súťaží;
F.	keďže je potrebné zachovať zdravú rovnováhu medzi súťažami reprezentačných družstiev a súťažami klubov;
G.	keďže európsky model športu zahŕňa šport na profesionálnej aj amatérskej úrovni;
H.	keďže šport je hnacou silou politiky súdržnosti EÚ, najmä vo vidieckych a znevýhodnených, odľahlých oblastiach, ktoré sú ohrozené obmedzenými finančnými prostriedkami, obmedzenou infraštruktúrou a klesajúcim členstvom;
I.	keďže väčšina príjmov zo športu na amatérskej úrovni je založená na platbách samotných občanov, neplatenej práci dobrovoľníkov, podpore od miestnych podnikov a dotáciách od obcí;
J.	keďže súčasťou európskeho modelu športu je rozvoj ženského športu a podpora rodovej rovnosti v športe;
K.	keďže počet dobrovoľníkov v amatérskom športe znepokojivo klesá;
L.	keďže športovci často čelia nedostatočnej sociálnej ochrane a čoraz intenzívnejším športovým a zápasovým kalendárom, ako aj výzvam spojeným s kombinovaním vzdelávania a zamestnania so svojou športovou kariérou;
M.	keďže nedávne rozsudky Súdneho dvora EÚ poskytujú príležitosť nato, aby politika EÚ ďalej posilňovala európsky model športu;
N.	keďže šport čelí mnohým výzvam vrátane problémov pri riadení, korupcie, ovplyvňovania výsledkov zápasov, dopingu, online pirátstva a diskriminácie;
O.	keďže straty príjmov organizátorov športových podujatí v dôsledku online pirátstva živého športového obsahu by sa mohli opätovne investovať do športového ekosystému EÚ;
P.	keďže v oblasti vlastníctva existujú nové a vyvíjajúce sa trendy, napríklad tie, ktoré vyplývajú zo zahraničných investícií a spoluvlastníctva v športe;
Q.	keďže hrozby vyplývajúce z nadmernej komercializácie, čisto ziskových modelov vlastníctva zábavného priemyslu a súťaží ohrozujú konkurenčnú rovnováhu a integritu profesionálneho športu;
Európsky model športu: prínos pre spoločnosť a podpora inkluzívnosti
1.	opakuje svoje pevné odhodlanie brániť európsky model športu, v ktorom šport a fyzická aktivita slúžia spoločenským cieľom a sú prínosom pre kľúčové oblasti politiky EÚ;
2.	uznáva, že európsky model športu treba chrániť a zabezpečiť pritom udržateľný rozvoj športu a fyzickej aktivity od amatérov po profesionálov na miestnej regionálnej, vnútroštátnej a európskej úrovni;
3.	zdôrazňuje, že európsky model športu treba ďalej rozvíjať v súlade so záujmami občanov, hodnotami EÚ a politickými prioritami, ako sú rovnosť, rozmanitosť, začlenenie, udržateľnosť, zdravie a pohoda, európskym sociálnym modelom a konkurencieschopnosťou EÚ;
4.	vyzýva všetky zainteresované strany, aby zintenzívnili svoje úsilie o podporu bezpečného, inkluzívneho a spravodlivého športu, ktorý je dostupný pre všetkých, a zamerali sa na presadzovanie rodovej rovnosti, boj proti všetkým formám násilia, diskriminácie a obťažovania a zlepšenie dostupnosti športovej infraštruktúry;
5.	v tejto súvislosti zdôrazňuje, že treba zabezpečiť, aby boli osoby so zdravotným postihnutím začlenené do všetkých športových kontextov vrátane ich zapojenia do riadenia a rozhodovacích procesov;
6.	zdôrazňuje, že európsky model športu musí byť založený na zásade športu ako kolektívneho statku, čím sa zabezpečí, že verejné investície do športu budú prínosom pre spoločnosť v podobe začlenenia, zdravia, vzdelávania a sociálnej súdržnosti;
7.	zdôrazňuje kľúčovú úlohu fyzickej aktivity pre všetkých bez rozdielu veku, predovšetkým jej okamžitý a dlhodobý prínos pre fyzické a duševné zdravie, ako aj pre rozvoj a zachovanie sociálnych a životných zručností ľudí;
8.	zdôrazňuje, že je dôležité podporovať fyzickú aktivitu medzi deťmi a mladými ľuďmi, čo zahŕňa aj zapojenie športovcov a parašportovcov ako vzorov, a vyzýva na zvýšenie investícií do potrebných školských športových infraštruktúr, kvalitnej telesnej výchovy a mimoškolských športových programov;
9.	zdôrazňuje preventívnu úlohu športu pri riešení sociálnej izolácie, násilia a radikalizácie mladých ľudí a zdôrazňuje potrebu chrániť ich pred akoukoľvek formou zneužívania v športe;
10.	zdôrazňuje kľúčovú úlohu dobrovoľníkov v športe a vyzýva Komisiu, aby spoločne s členskými štátmi vypracovala odporúčania na podporu a stimuláciu dobrovoľníctva v športe vrátane usmernení na prilákanie, uznávanie a udržanie dobrovoľníkov v športe, a to pokiaľ ide o amatérsky aj profesionálny šport;
11.	berie na vedomie, že amatérsky šport v Európe sa vyznačuje intenzívnou spoluprácou občianskej spoločnosti s komunitnými klubmi a združeniami, ktoré sú založené na dobrovoľníckej činnosti;
Európsky model športu: v záujme hodnôt a solidarity EÚ 
12.	zdôrazňuje, že zásada solidarity má kľúčový význam pri zabezpečení toho, aby šport slúžil záujmom všetkých a podporoval tieto záujmy, a neslúžil ziskom niekoľkých osôb, a opakuje, že treba posilniť prepojenie medzi profesionálnym a amatérskym športom prostredníctvom účinnejších mechanizmov finančnej solidarity na optimalizáciu jeho rozvoja;
13.	vyzýva Komisiu, aby nabádala riadiace orgány v športe, aby zaviedli mechanizmy a politiky v oblasti rozvoja mládeže zamerané na odmeňovanie klubov za trénovanie hráčov, ktorí prispievajú k trvalému úspechu profesionálnych súťaží, čím sa zabezpečí dlhodobá konkurencieschopnosť odvetvia športu;
14.	vyzýva Komisiu, aby predložila štúdiu, v ktorej zmapuje existujúce mechanizmy finančnej solidarity a systémy prerozdeľovania vzťahujúce sa na rôzne športy a úrovne v rámci EÚ, spolu s odporúčaniami na ich ďalší rozvoj;
15.	v tejto súvislosti vyzýva Komisiu, aby podporila zabezpečenie právnej istoty pre riadiace orgány v športe a preskúmala, či sú potrebné mechanizmy prerozdeľovania medzi veľké a malé ligy, kluby alebo súťaže a pre rôzne disciplíny vrátane mládežníckych športov;
16.	zdôrazňuje, že je potrebné značne navýšiť financovanie športu a fyzickej aktivity, najmä v rámci programu Erasmus+ na roky 2028 – 2034, v súlade s existujúcimi horizontálnymi prioritami a podporovať väčšie synergie medzi ďalšími programami a fondmi;
17.	uznáva potenciálnu poprednú úlohu programu Erasmus+ pri finančnej podpore športových organizácií na amatérskej úrovni a pozitívny vplyv tohto programu na občanov a spoločnosť;
18.	vyzýva Komisiu, aby vypracovala dostupné a rozsiahle systémy financovania športových klubov a organizácií s jasnými a prístupnými mechanizmami, ktoré zabezpečia, že vyčlenené finančné prostriedky sa dostanú aj na najnižšiu úroveň;
19.	vyzýva Komisiu a členské štáty, aby prostredníctvom fondov EÚ, ako je Európsky fond regionálneho rozvoja, podporovali investície do bezpečnej a prístupnej športovej infraštruktúry na všetkých úrovniach s osobitným zameraním na vidiecke a znevýhodnené mestské štvrte;
20.	domnieva sa, že nariadenia o finančnej udržateľnosti sú v športe nevyhnutné na zabezpečenie dlhodobej životaschopnosti a integrity profesionálneho športu v rámci EÚ; nabáda Komisiu a členské štáty, aby podporovali konzistentné normy finančného riadenia vo všetkých profesionálnych športoch, a zdôrazňuje, že treba účinne presadzovať a aktualizovať tieto opatrenia vrátane primeraného dohľadu nad platmi športovcov;
21.	naliehavo vyzýva členské štáty, aby naďalej trvali na tom, že udeľovanie hostiteľských práv na významné športové podujatia by sa malo zakladať na zásluhách a že hostitelia, organizátori a sponzori musia rešpektovať hodnoty európskeho modelu športu vrátane ľudských práv, demokratických hodnôt a udržateľnosti;
22.	vyzýva Komisiu a členské štáty, aby podporovali environmentálnu zodpovednosť a adaptáciu na zmenu klímy v športe vrátane udržateľného vybavenia a riadenia športovej infraštruktúry, organizácie podujatí s nízkymi emisiami uhlíka a vzdelávania o životnom prostredí prostredníctvom športu;
23.	berie na vedomie rastúci trend zahraničných investícií a vlastníctva v európskom športe a vyzýva Komisiu, aby zvážila vplyv tohto trendu pri podpore úsilia o zabezpečenie finančnej integrity a konkurenčnej rovnováhy európskeho športu;
24.	berie na vedomie riziká organizovanej a finančnej trestnej činnosti v športe a domnieva sa, že sa musí zaručiť striktné uplatňovanie náležitej starostlivosti, pokiaľ ide o investície a vlastníctvo v európskom športe, a to aj rozšírením rámca EÚ pre boj proti praniu špinavých peňazí na profesionálny šport;
25.	odsudzuje všetky formy ovplyvňovania výsledkov zápasov, ktoré narúšajú integritu a fair play, a vyzýva členské štáty a športové orgány, aby posilnili preventívne opatrenia prostredníctvom posilneného monitorovania, vzdelávacích kampaní a spolupráce s orgánmi presadzovania práva;
26.	naliehavo vyzýva Radu, aby prekonala patovú situáciu v súvislosti s podpisom a ratifikáciou Dohovoru Rady Európy o manipulácii športových súťaží;
27.	zdôrazňuje, že na úrovni EÚ treba riešiť čoraz väčší problém s dopingom na všetkých úrovniach športu, a to prostredníctvom vzdelávacích a informačných kampaní;
28.	nabáda Komisiu a členské štáty, aby zintenzívnili opatrenia proti online pirátstvu, a vyzýva Komisiu, aby predložila návrh cielených právnych predpisov na riešenie otázky online pirátstva športového a iného živého obsahu, a to aj posilnením digitálnych mechanizmov presadzovania práva, uplatňovaním povinností „poznaj svojho obchodného zákazníka“, podporou spolupráce s online platformami a zvyšovaním informovanosti spotrebiteľov;
29.	zdôrazňuje rastúce využívanie dynamických cien vstupeniek, ktoré môžu brániť prístupu k športovým podujatiam v Európe, a vyzýva na dôkladné monitorovanie toho, či účastníci trhu dodržiavajú právne predpisy EÚ;
Európsky model športu: v záujme kolektívnej správy, práv športovcov a názorov fanúšikov 
30.	uznáva, že autonómia športu je podmienená dobrou správou, a vyzýva medzinárodné, európske a vnútroštátne športové organizácie, ako aj záujmové organizácie, aby uplatňovali najprísnejšie normy správy, integrity a transparentnosti spolu s vhodnými systémami bŕzd a protiváh na zabezpečenie zodpovednosti;
31.	vyzýva Komisiu, aby preskúmala účinnosť a konzistentnosť súčasných opatrení EÚ v týchto oblastiach a vypracovala cielené opatrenia a politické reakcie na riešenie pretrvávajúcich výziev;
32.	požaduje prístup založený na spolupráci medzi športovými organizáciami a verejnými orgánmi s cieľom dodržiavať tieto normy a zabezpečiť, aby šport zostal dôveryhodným, bezpečným a etickým priestorom pre všetkých účastníkov;
33.	zdôrazňuje, že je dôležité zabezpečiť, aby všetky inštitúcie, riadiace orgány v športe a zainteresované strany dodržiavali zásady stanovené v judikatúre Súdneho dvora EÚ v oblasti športu;
34.	víta úsilie, ktoré riadiace orgány vynaložili v oblasti kolektívnej správy, a nabáda na ďalšie kroky s cieľom posilniť účasť zainteresovaných strán na rozhodovacom procese, pričom treba osobitne zaručiť zapojenie športovcov a fanúšikov;
35.	naliehavo žiada riadiace orgány v oblasti športu, aby zaviedli ďalšie opatrenia v oblasti rovnosti, rozmanitosti a začlenenia, najmä s cieľom riešiť pretrvávajúci problém nedostatočného zastúpenia žien na vedúcich pozíciách;
36.	zdôrazňuje, že je potrebné, aby podmienkou zapojenia záujmových organizácií do procesov riadenia boli normy a kontroly reprezentatívnosti;
37.	vyzýva Komisiu, aby v súlade so zásadami dobrej správy podporovala sociálny dialóg v športe ako kľúčový rozhodovací proces a aby zlepšila reprezentatívnosť a začlenenie v oblasti športu;
38.	navrhuje, aby Komisia konzultovala s príslušnými zainteresovanými stranami o zriadení výboru EÚ pre odvetvový sociálny dialóg v profesionálnom športe;
39.	vyzýva inštitúcie EÚ, aby chránili a podporovali základné práva športovcov a iných pracovníkov v odvetví športu vrátane sociálnych práv a ochrany, ako je sloboda združovania, kolektívne vyjednávanie, nediskriminácia, dôstojné pracovné podmienky, bezpečnostné opatrenia a ochrana zdravia pri práci, najmä pokiaľ ide o tehotenstvo a materskú dovolenku, a členské štáty vyzýva, aby tieto práva uplatňovali;
40.	zdôrazňuje, že pri vypracúvaní politík bezpečnosti a ochrany zdravia pri práci a dohľade nad nimi treba proaktívne riadiť riziká vrátane faktorov, ako sú cestovanie, zápasové kalendáre a prekrývajúce sa súťaže;
41.	vyzýva inštitúcie EÚ a členské štáty, aby ďalej podporovali iniciatívy týkajúce sa dvojitej kariéry, celoživotného vzdelávania, období po odchode do dôchodku, osobného rozvoja a duševného zdravia športovcov v partnerstve s príslušnými organizáciami, ako sú komisie a združenia športovcov;
42.	zdôrazňuje, že športové kalendáre sa v dôsledku nárastu európskych a medzinárodných zápasov a súťaží zintenzívňujú, a vyzýva na zapojenie všetkých zainteresovaných strán do procesov rozhodovania o kalendároch, aby sa zabránilo kolíziám;
43.	podporuje právo športovcov slobodne reprezentovať svoju krajinu a zdôrazňuje, že od klubov by sa malo vyžadovať, aby športovcom umožňovali účasť v reprezentačnom družstve;
44.	vyzýva riadiace orgány v športe, aby zabránili hraniu domácich súťaží v zahraničí;
45.	uznáva význam medzinárodných orgánov pri zabezpečovaní transparentného a spravodlivého systému presunov v súlade s právom EÚ a európskymi osobitosťami a žiada, aby sa kládol silný dôraz na ochranu práv športovcov vo všetkých športoch s osobitným dôrazom na maloleté osoby;
46.	upozorňuje na významnú úlohu športových agentov alebo sprostredkovateľov a nevyvážený vzťah, ktorý môže existovať medzi nimi a mladými športovcami, a zdôrazňuje, že je potrebný prístup založený na pravidlách;
Európsky model športu: ako môže politika EÚ prispieť k posilneniu a ochrane 
47.	vyzýva Komisiu, aby v reakcii na silný politický impulz členských štátov a inštitúcií EÚ predložila dlhodobú stratégiu politiky v oblasti športu a fyzickej aktivity, ktorá bude zameraná na kľúčové prvky európskeho modelu športu, a aby v tejto súvislosti navrhla konkrétne opatrenia;
48.	víta existujúci dialóg o politike v oblasti športu a vyzýva Komisiu, aby zabezpečila aktívne zapojenie do diskusií na úrovni EÚ a na vnútroštátnej aj miestnej úrovni a aby do formovania dlhodobých stratégií zapojila všetky príslušné zainteresované strany;
49.	vyzýva Komisiu a členské štáty, aby podporovali získavanie údajov a tvorbu politík založenú na faktoch s cieľom posilniť úlohu športu ako prispievateľa k cieľom politiky EÚ;
50.	vyzýva Komisiu, aby plnila svoju úlohu strážkyne zmlúv v jednom z najdôležitejších sociálnych a hospodárskych odvetví EÚ tak, že bude na všetkých úrovniach aktívne monitorovať a riešiť hrozby pre hodnotovo orientovaný európsky model športu vrátane odštiepeneckých súťaží, ktoré ohrozujú celkový športový ekosystém;
51.	nabáda Komisiu, aby využila všetky vhodné nástroje, ktoré má k dispozícii, na ochranu európskeho odvetvia športu pred akýmikoľvek iniciatívami zameranými na jeho oslabenie a prenos hodnoty, ktorú vytvára, do krajín mimo Európy;
52.	opätovne potvrdzuje osobitný charakter športu a zároveň podporuje dodržiavanie práva EÚ, pričom uznáva, že neexistuje univerzálny spôsob uplatňovania európskeho modelu športu v rôznych športoch;
53.	v tejto súvislosti zdôrazňuje, že je potrebné chrániť vertikálny charakter európskeho modelu športu, v rámci ktorého sa postupy a zostupy uskutočňujú na vnútroštátnej úrovni a ročné výsledky v domácich ligách sú jediným kritériom kvalifikovania sa na európske súťaže;
54.	vyzýva Komisiu, aby poskytla jasné usmernenia k uplatňovaniu práva EÚ v odvetví športu vrátane práva hospodárskej súťaže, a to aj vzhľadom na nedávne rozsudky Súdneho dvora EÚ;
°
°     °
55.	poveruje svoju predsedníčku, aby postúpila toto uznesenie Rade a Komisii.

